Ajánlás

Pro Scientia-aranyéremre

Gábor Dávid, a PPKE BTK latin-magyar tanári MA-szakos egyetemi hallgató a XXXII. OTDK-n első helyezést ért el a Klasszikus magyar irodalom szekcióban Petőfibe oltott Horatius című dolgozatával. Gábor Dávid már évek óta foglalkozik a klasszikus római költők magyar irodalmi recepciójával. E vizsgálódás felé az első lépéseket egy Catullus-vers magyar fordításainak vizsgálatával kezdte: ez a kutatás és összehasonlító vizsgálódás késztette arra, hogy elmélyedjen a recepció fogalmának magyar irodalomban fölfedezhető formáival, így igen komoly elméleti ismereteket is szerzett e kérdéskörben, amelyet aztán invenciózus módon volt képes más irodalmi művek előképeinek, igencsak összetett, hol magasztos, hol ironikus, esetleg szatirikus allúziós és transzformációs technikáinak föltárásakor hasznosítani. E vizsgálódások egyik fontos állomását jelenti a bírálói által igen magasra értékelt és újszerűnek nevezett dolgozata, amelyben Petőfi a Helység kalapácsa című művének zárlatát vonta kapcsolatba Horatius híres, Exegi monumentum című költeményével. A két szöveg párhuzamainak és szándékos ellentéteinek fölfejtésénél azonban nem állt meg, hanem vizsgálódását kiterjesztette az egész Petőfi-corpusra, amellyel olyan versekben sikerült azonosítania a horatiusi allúziókat és hatásokat, amelyeket mindeddig nem rögzített a magyar irodalomtudomány. Nyilvánvaló, hogy Gábor Dávid mind latin filológiai, mind magyar irodalmi fölkészültsége magas szintű, s eddigi munkáinak alapossága, színvonala egyaránt azt mutatja, hogy szövegkritikai akríbiája interpretációs készséggel is párosul. Mind írásbeli, mind szóbeli teljesítménye meggyőző és elismerést érdemlő volt, s mivel témavezetőként lépésről lépésre követtem végig a dolgozat születését, nyugodt szívvel állíthatom, hogy Gábor Dávid tudományos teljesítményével a Pro Scientia-aranyérem elnyerésére méltó. Ehhez kérem a tisztelt bizottság jóindulatú támogatását.

